বলিউডে সাধারণত বিয়ের জন্য পরিবারের সকলের একটা ‘হ্যাপি রিইউনিয়ন’ হয়ে থাকে। ‘কপূর অ্যান্ড সন‌্‌স’এ বুড়ো দাদুর হার্ট অ্যাটাক হওয়ায় সকলে একত্র হয়। তবে সেই রিইউনিয়ন’টা খুব একটা সুখকর হয় না। কিন্তু তাদের সমস্যাগুলো যেভাবে পরদায় তুলে ধরেছেন পরিচালক শাকুন বত্রা, সেটা দর্শকের জন্য বড়ই সুখকর।
গত বছরই জোয়া আখতারের ‘দিল ধড়কনে দো’র ‘ডিসফাংশন্যাল’ পরিবারের সঙ্গে মোলাকাত হয়ে গিয়েছে দর্শকের। কপূরেরাও অনেকটা তেমনই। কিন্তু তাঁদের সমস্যাগুলো আম আদমির সঙ্গে মেলে বলেই বোধহয় চরিত্রগুলোর সঙ্গে অনেক বেশি রিলেট করতে পারবেন দর্শক। বাবার (রজত কপূর) আর্থিক সংকট বা পরকীয়া, মায়ের (রত্না পাঠক শাহ) সুখী মাসির মতো হওয়ার ইচ্ছে, জীবনের প্রতি ক্ষেত্রে দুই ভাইয়ের (ফওয়াদ খান এবং সিদ্ধার্থ মলহোত্র) মধ্যে তুলনামূলক সমালোচনা— সব সমস্যাই চেনা। 
তবে যাকে অচেনা লাগবে, সে হল দাদু (ঋষি কপূর)। এখনকার ব্যস্ত জীবনে ক’জন নাতি-নাতনি তাদের দাদু-ঠাকুমার সঙ্গে সময় কাটাতে পারে, তার ঠিক নেই। আর যারা পারেও, তারা কি এমন মজাদার দাদু পায়? যে ৯০ বছর বয়সেও নাতিদের কাছে ‘রঙিন’ ছবি দেখার বায়না করে। ফ্যামিলি ফোটো তোলার আগের দিন ছেলের বউয়ের ফেসপ্যাক লাগিয়ে সুন্দর হতে চায়। জন্মদিনে মন্দাকিনীর লাইফ সাইজ কাটআউট পেয়ে বেজায় উত্তেজিত হয়ে ওঠে। আইপ্যাডে নাতিদের সঙ্গে ভিডিও চ্যাট করে। যারা এমন মজাদার দাদু পায়, তারা সত্যিই ভাগ্যবান। কারণ পরিবারে যতই সমস্যা থাকুক না কেন, হাসির অভাব হবে না!


আধুনিক সম্পর্ক নিয়ে শাকুন বত্রার আগের ছবি ‘এক ম্যায় অওর এক তু’ বেশ মনে ধরেছিল সকলের। লেখার গুণে ‘কপূর অ্যান্ড সন্‌স’কেও অনেকটা তেমন করতে পেরেছেন পরিচালক। ছবির পোস্টার দেখেই হয়তো মনে হবে, যে পরিবারে ফওয়াদ আর সিদ্ধার্থের মতো হ্যান্ডসাম দুই ছেলে রয়েছে, সেখানে সমস্যাগুলো আর আলাদা করে লোকের চোখে পড়বে কী করে! কিন্তু পরিচালকের কলমের গুণে তারকারা অবিলম্বেই চরিত্র হয়ে উঠেছে। তাই আদর্শ সন্তান হওয়ার বা দাদা-দিদির মতো না হতে পারার চাপটা অনেকেই নিজের সঙ্গে মেলাতে পারবেন।
গল্প ধীর গতিতেই এগোয়। কিন্তু অনেক দৃশ্যই বেশ ‘কেওটিক’। সংলাপ, মুভমেন্ট, কমিক এলিমেন্ট— সব মিলিয়ে দৃশ্যগুলো জমজমাট। তবে শেষ দিকে এই ‘কেওস’ যখন থেমে যায়, তখনই চিত্রনাট্যের ধীর গতি মালুম পড়ে। আর তখনই মনে হয়, ছবির দৈর্ঘ্য একটু ছোট হলেই ভাল হতো।
ছবির কাস্টিং দুর্দান্ত। রজত কপূর এবং রত্না পাঠক শাহ দু’জনেই নিজেদের চরিত্রে সমান দক্ষ। ঋষি কপূরের প্রস্থেটিক মেকআপ তেমন জুতের নয়। তাই এক ঝলক দেখলে মনে হতে পারে, পরিচালক কেন আরও বয়স্ক কোনও অভিনেতাকে নিলেন না। কিন্তু ঋষি কপূর যেই সংলাপ বলা শুরু করবেন, মন ফুরফুরে হয়ে যেতে বাধ্য!
ফওয়াদ খানের অভিনয় আর চেহারা নিয়েই একটা গোটা সমালোচনা লিখে ফেলা যায়। কিন্তু সেটার বোধহয় আর প্রয়োজন নেই। আবেগপ্রবণ দৃশ্যই হোক বা হালকা মেজাজের— সব সময়ই যে ফওয়াদ সমান সাবলীল, তা এখন অনেকেই জেনে গিয়েছেন। তাই আলাপচারিতা সারতে সারতে আলিয়া যখন মুখ ফসকে বলে ফেলেন, ‘ইউ আর হট’, মনে হয় সেটা চিত্রনাট্যের সংলাপ নয়, আলিয়ার স্বতঃস্ফূর্ত প্রতিক্রিয়া।





সিনেমা  : কপূর অ্যান্ড সন্‌স
পরিচালনা : শাকুন বত্রা
অভিনয় : রজত কপূর, রত্না পাঠক শাহ, সিদ্ধার্থ মালহোত্র, ফওয়াদ খান, আলিয়া ভট্ট, ঋষি কপূর




 

সিদ্ধার্থ মলহোত্রকে একটু বেচারা গোছের লাগবে ছবিতে! কারণ শুধু তার চরিত্রই নয়, তিনিও ছবির বাকিদের চেয়ে অনেকটা পিছিয়ে। একটা দৃশ্যে সিদ্ধার্থ ফওয়াদকে বলেন, তিনি নিজেকে একজন ‘রানার আপ’ হিসেবে মেনে নিয়েছেন। ছবির ক্ষেত্রেও তাই! তবে কিছু দৃশ্যে সিদ্ধার্থকে মানিয়েছে ভাল। যেমন অনেক বছর পর বাড়ি ফিরে নিজের ঘর বেদখল হয়ে যেতে দেখার কষ্ট। কিন্তু সেটা তাঁর অভিনয় গুণ না সম্পাদকের কামাল, তা তর্কের বিষয়!
আলিয়া ভট্ট যে ভাল অভিনেত্রী, তাতে কোনও সন্দেহ নেই। কিন্তু তাঁর এবার একটু অন্য রকম চরিত্র বাছার সময় হয়ে গিয়েছে। পর পর বেশ কয়েকটা ছবিতে তিনি চুলবুলি মেয়ের চরিত্রে অভিনয় করে ফেললেন। তাতে অবশ্য তাঁকে পরদায় দেখতে ক্লান্তি আসে না। তবে বিভিন্ন চরিত্রের মধ্যে ফারাক করতে সমস্যা হয়।
 ছবির শেষের দিকটা বেশ দীর্ঘ। বাড়ির আদর্শ বড় ছেলের ‘দোষ’টাও ঠিক মানা গেল না। ফওয়াদ আসলে এতটাই ত্রুটিহীন, যে তাঁর চরিত্রের জন্যও ঠিকঠাক কোনও ত্রুটি ভেবে বার করা মুশকিল। চিত্রনাট্যকার তাই দায়সারা কাজ সারলেন বোধহয়!
কর্ণ জোহর কেরিয়ারের শুরুর দিকে ‘কভি খুশি কভি গম’এর মতো ছবি বানিয়েছেন। তাঁরই প্রযোজনা থেকে যখন কপূরদের মতো পরিবার তৈরি হয়, তখন মনে হয় বলিউড বোধহয় সত্যিই বাস্তবের কাছাকাছি পৌঁছনোর চেষ্টা করছে!